15.11.2022.
HR
Službeni list Europske unije
C 434/61 četvrtak, 7. travnja 2022.
J. budući da znanstvena istraživanja (3) pokazuju da bi zabrana uvoza fosilnih goriva iz Rusije utjecala na gospodarski rast EU-a s procijenjenim gubicima manjima od 3 % BDP-a, dok bi potencijalni gubici za rusko gospodarstvo u istom razdoblju iznosili 30 % BDP-a te bi bili ključni u zaustavljanju ruske agresije;
K. budući da se predsjednica Metsola 1. travnja 2022.
obratila Vrhovnoj radi te se u ime Europskog parlamenta sastala s predsjednikom i premijerom Ukrajine te čelnicima političkih frakcija;
1. najoštrije osuđuje ratnu agresiju Ruske Federacije protiv Ukrajine, kao i sudjelovanje Bjelarusa u tom ratu, te zahtijeva od Rusije da odmah prekine sve vojne aktivnosti u Ukrajini i bezuvjetno povuče sve snage i vojnu opremu s cijelog međunarodno priznatog teritorija Ukrajine; dijeli bol ukrajinskog naroda zbog njegovih nezamislivih gubitaka i patnje;
2. naglašava da vojna agresija i invazija predstavljaju ozbiljno kršenje međunarodnog prava, a posebno Ženevske konvencije i njezinih dopunskih protokola te Povelje UN-a, te poziva Rusku Federaciju da ponovno počne ispunjavati dužnosti koje ima kao jedna od stalnih članica Vijeća sigurnosti UN-a kada je riječ o održavanju mira i sigurnosti te da poštuje svoje obveze iz Helsinškog završnog akta, Pariške povelje za novu Europu i Memoranduma iz Budimpešte o sigurnosnim jamstvima; smatra da je ruska invazija na Ukrajinu napad ne samo na jednu suverenu zemlju nego i na načela i mehanizam suradnje i sigurnosti u Europi, kao i na međunarodni poredak utemeljen na pravilima, kako je definiran u Povelji UN-a;
3. izražava ogorčenost i indignaciju zbog otkrivenih zvjerstava, koja uključuju silovanja i pogubljenja civila, prisilno raseljavanje, pljačke i napade na civilnu infrastrukturu, kao što su bolnice, zdravstvene ustanove, škole, skloništa i vozila hitne pomoći, te pucanje na civile koji su pokušavali pobjeći iz područja zahvaćenih sukobima putem prethodno dogovorenih humanitarnih koridora, koje su se ruske oružane snage obvezale poštovati, u nizu okupiranih ukrajinskih gradova, kao što je Buča; ustraje u tome da počinitelji ratnih zločina i drugih teških povreda, kao i odgovorni vladini dužnosnici i vojni čelnici, moraju biti pozvani na odgovornost; podsjeća da je u slučaju ratnih zločina i genocida međunarodna zajednica obvezna djelovati i trebala bi se koristiti svim alatima koji su joj na raspolaganju; u potpunosti podržava istragu koju je pokrenuo tužitelj Međunarodnog kaznenog suda o ratnim zločinima i zločinima protiv čovječnosti, kao i rad Ureda Visokog povjerenika za ljudska prava; poziva institucije EU-a da poduzmu sve potrebne mjere u međunarodnim institucijama i postupcima te pri Međunarodnom kaznenom sudu ili drugim odgovarajućim međunarodnim sudovima kako bi se postupci Vladimira Putina i Aleksandra Lukašenka procesuirali kao ratni zločini i zločini protiv čovječnosti, te da aktivno sudjeluju u njihovoj istrazi; poziva na uspostavu posebnog suda UN-a za zločine u Ukrajini; smatra da bi bilo prikladno koristiti međunarodni, nepristrani i neovisni mehanizam kao pomoć u svim međunarodnim istragama ratnih zločina počinjenih u Ukrajini; poziva države članice i EU da ojačaju svoje kapacitete za učinkovitu borbu protiv nekažnjavanja onih koji su počinili ratne zločine ili su u njima sudjelovali;
4. ponavlja da se isporučivanje oružja mora nastaviti i pojačati kako bi se Ukrajina mogla učinkovito braniti; ponovno izražava svoju potporu svoj obrambenoj pomoći ukrajinskim oružanim snagama koju su države članice pružile i pojedinačno i kolektivno putem Europskog instrumenta mirovne pomoći (EPF); pozdravlja odluku o povećanju pomoći Ukrajini u okviru EPF-a za dodatnih 500 milijuna EUR i poziva na daljnje povećanje konkretnih doprinosa radi hitnog jačanja obrambenih kapaciteta Ukrajine, kako bilateralno tako i u okviru EPF-a;
5. poziva na uspostavu sigurnih prolaza i humanitarnih koridora za evakuaciju civila koji bježe od bombardiranja te na jačanje mreža humanitarne pomoći EU-a u Ukrajini (uključujući za gorivo, hranu, lijekove, opskrbu pitkom vodom, električne generatore i mobilne kampove); predlaže da Komisija uvede programe uzajamne pomoći za Ukrajinu kako bi se povećala učinkovitost pomoći; poziva na to da se posebna pozornost posveti položaju djece, kako maloljetnika bez pratnje tako i onih koji bježe sa svojim obiteljima, te poziva da se prema svakom djetetu koje traži utočište prije svega postupa kao prema djetetu te da se svim osoba koje bježe iz Ukrajine zajamči zaštita, bez obzira na njihovo socijalno ili etničko podrijetlo, spol, seksualnu orijentaciju, sposobnosti ili migracijski status; pohvaljuje države članice i susjedne zemlje
(3)
Uključujući istraživanja Bachmann i dr., Europske središnje banke, Deutsche Bank Research, Oxford Economics, Goldman Sachs itd., kako je sažeo Sachverständigenrat zur Begutachtung der gesamtwirtschaftlichen Entwicklung (Njemačko vijeće gospodarskih stručnjaka) u svojem izvješću iz ožujka 2022. naslovljenom „Auswirkungen eines möglichen Wegfalls russischer Rohstoffliefe­ rungen auf Energiesicherheit und Wirtschaftsleistung: Auszug aus der aktualisierten Konjunkturprognose 2022 und 2023”.